
                   PARLAMENTUL  ROMÂNIEI

CAMERA DEPUTAŢILOR
	COMISIA JURIDICĂ, DE  DISCIPLINĂ ŞI IMUNITĂŢI
	             Bucureşti, 14 septembrie 2016

           Nr. PL-x 194/2016


 RAPORT 
 asupra
proiectului de Lege pentru modificarea art.19 din Legea nr.202/1998 privind organizarea Monitorului Oficial al României

În conformitate cu prevederile art.95 din Regulamentul Camerei Deputaţilor, republicat, cu modificările  şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea art.19 din Legea nr.202/1998 privind organizarea Monitorului Oficial al României, trimis Comisiei juridice, de disciplină şi imunităţi cu adresa nr. PL-x 194 din 20 aprilie 2016, înregistrat cu nr. 4c-11/578 din 21 aprilie 2016.

Senatul a adoptat proiectul de lege în şedinţa din data de 12 aprilie 2016, în calitate de primă Cameră sesizată.

Camera Deputaţilor este Cameră decizională, conform dispoziţiilor art. 75 alin.(1) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările  şi completările ulterioare. 

Proiectul de lege are ca obiect de reglementare modificarea art. 19 din Legea nr.202/1998 privind organizarea Monitorului Oficial al României, republicată, cu modificările ulterioare, în sensul asigurării accesului permanent şi gratuit la formatul electronic al acestui editorial, în privinţa actelor publicate în Monitorul Oficial al României, Partea I. În prezent, termenul prevăzut de lege este de 10 zile de la data publicării.

Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr.1375 din 29 decembrie 2015.

Guvernul României, conform punctului de vedere transmis prin adresa cu nr.21/24.01.2016 nu susţine adoptarea acestei propuneri legislative.

Regia Autonomă “Monitorul Oficial” a transmis prin adresa cu nr.4965 din 3 mai 2016 un punct de vedere conform căruia nu susţine adoptarea acestui proiect de lege întrucât “adoptarea acestei iniţiative legislative va conduce la afectarea directă şi imediată a regiei din punct de vedere financiar”.
În conformitate cu prevederile art. 61 din Regulamentul Camerei Deputaţilor, republicat, cu modificările  şi completările ulterioare, membrii  Comisiei juridice, de disciplină şi imunităţi au examinat iniţiativa legislativă în şedinţa din ziua de 14 septembrie 2016.

La şedinţa Comisiei juridice, de disciplină şi imunităţi deputaţii au fost prezenţi conform listei de prezenţă.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor un raport de respingere a proiectului de Lege pentru modificarea art.19 din Legea nr.202/1998 privind organizarea Monitorului Oficial al României.

În raport cu obiectul şi conţinutul reglementării, iniţiativa legislativă face parte din categoria legilor ordinare.

     PREŞEDINTE,                  


        
SECRETAR,

Bogdan Liviu CIUCĂ



         Vasile VARGA
Consilier parlamentar,

Rodica Penescu

